section_heading: Patofiziologija i etiologija
paragraph_text: Prije 1990. godine amaurosis fugax klinički je bio podijeljen u četiri pojedinačne grupe simptoma, svaka sa svojom patofiziologijom: embolija, hipoperfuzija, angiospazam i nepoznati uzrok. Godine 1990. Amaurosis Fugax Study Group redefinirala je uzroke amaurosis fugax i razlikuje pet uzroka prolazne sljepoće jednog oka: embolija, hemodinamski, očni, neurološki i idiopatski uzrok. S obzirom na patološki proces koji leži u podlozi navedenih uzroka (izuzev idiopatskoga), češći su uzroci ateromatozna bolest unutarnje karotide ili oftalmičke arterije, vazospazam, optičke neuropatije, gigantocelularni arteritis, glaukom zatvorenog kuta, povišeni intrakranijalni tlak, kompresivni procesi u orbiti, fenomen “krađe”, hiperviskoznost krvi ili hiperkoagulabilnost.